勉洪致遠龔良臣與致遠善時已亡
作者：周孚
朝代：宋

paragraphs: 人生多憂虞，此語傳自古。
詩書不賙饑，士亦倍齟齬。
憶子少年時，落筆敏風雨。
自言名家駒，朝冀夕秣楚。
那知十載後，敗甑不炊午。
括囊經濟策，鬰鬰卧環堵。
呻吟誰與伴，壞壁響饑鼠。
長松要霜雪，念子果如許。
窮通何必較，人世幾寒暑。
生前千駟馬，身後一丘土。
那知五君詠，老魄棄大數。
安得彭城生，從旁證吾語。